**SAJTÓKÖZLEMÉNY – azonnal közölhető**

2020. május 4.

BUDAPEST

**Kiderül, milyen zenét hallgatnak a táncművészek! – elindult a Táncszínház online programja**

**Hiányzik a kedvenc táncelőadásod? Kíváncsi vagy, mit hallgatnak a táncosok és a koreográfusok? A karanténos-koronavírusos időszakban egyre több kreatív ötlet születik a közösségi élmény életben tartására, ezért a Nemzeti Táncszínház is elindította friss zenei válogatását a Spotify-on, valamint az NTSz ON vetítéseit.**

- Az NTSz ON című program keretében, keddenként és csütörtökönként, a Nemzeti Táncszínház Facebook és YouTube csatornáján felvételről láthatók korábban rögzített táncelőadások a magyar táncélet kiválóságainak tolmácsolásában. Néptánc kuriózumok, népszerű kortárs táncelőadások és a különleges műfajok kiválóságai érkeznek otthonunkba a vetítések során. – nyilatkozta Ertl Péter, a Nemzeti Táncszínház igazgatója.

Ezzel egyidőben pedig hétről hétre friss zenei válogatásokkal várják az érdeklődőket a Nemzeti Táncszínház Spotify csatornáján. A népzenétől kezdve a komolyzenéig, a jazztől a kortárs műveken át a gyermekdalokig, valamennyi zenei műfaj képviselteti magát a folyamatosan megújuló, különleges playlisten.

- A Nemzeti Táncszínház közel negyven professzionális együttessel együttműködve állítja össze hétről hétre válogatását, amelyben kibontakozik az a műfaji sokszínűség, ami táncelőadásokat is jellemzi. A táncosok és koreográfusok választásai mellett a Táncszínház kollégái által összeállított playlistet is meghallgathatjuk, illetve feliratkozhatunk a folyamatosan bővülő podcastokra is, ahol a táncvilág nagyjaival, többek között Bozsik Yvette és Novák Ferenc Tata mellett, a Kiss Jánossal készült exkluzív beszélgetéseinket lehet meghallgatni. Ráadásul a dalválogatás hallgatásához nem kell előfizetnünk az alkalmazásra. – számolt be az intézményvezető.

Nem vagy Spotify felhasználó? A playlisteket az alkalmazás telepítése nélkül, böngészőből is lejátszhatod egy ingyenes Spotify regisztráció után. A TáncZene Spotify csatornáját [ITT](https://open.spotify.com/user/6tsw2nhj7d6dtzze6rfx5vbxs?fbclid=IwAR1zEa7rRby7-IQW76S0hila4Sv0ijG8VIAM_wh9FvEsJPCzUrUueX9YCzQ) tudod meghallgatni